Хангагчийн үйлчлэх хүрээг тогтоож,

хэрэглэгч бүртгэх журам

Нэг. Нийтлэг үндэслэл

* 1. Хот, суурины ус хангамж, ариутгах татуургын ашиглалтын тухай хуулийн 10 дугаар зүйлийн 10.1.12-д “энэ хуулийн 3.1.14-т заасан хангагчийн үйлчлэх хүрээг тогтоох журам батлах” гэж заасны дагуу ус хангамж, ариутгах татуургын ашиглалт, үйлчилгээ эрхэлж буй тусгай зөвшөөрөл эзэмшигч байгууллагуудын үйлчлэх хүрээг тогтоож, хэрэглэгчийг тусгай зөвшөөрөл эзэмшигч мэргэжлийн байгууллагын үйлчилгээнд хамруулах, бүртгэл хийхэд энэхүү журмын зорилго оршино.
	2. Энэхүү журам нь Хот, суурины ус хангамж, ариутгах татуургын ашиглалтын тухай хууль болон салбарт мөрдөгдөж буй бусад холбогдох хууль тогтоомж, захиргааны хэм хэмжээний актад нийцсэн байна.

Хоёр. Тавигдах шаардлага

* 1. Хэрэглэгчийг цэвэр, бохир усны үйлчилгээнд хамруулж, хангагчийн үйлчлэх хүрээг бүртгэхдээ дараах үндсэн зарчмыг мөрдлөг болгоно. Үүнд:
		1. ЭХЗХ, НЗАА, ШӨХТГ зэрэг байгууллагуудтай 2023.10.17-ны өдөр байгуулсан “Зөвлөмж”-ийн 1.3. Нэгдсэн бус нутаг дэвсгэрт үйл ажиллагаа явуулж буй тусгай зөвшөөрөл эзэмшигчдийн үйлчлэх хүрээг дулаан болон цэвэр ус дамжуулах, түгээх сүлжээний холболт (дамжуулах нэг салаа шугамыг нэг ТЗЭ дангаар хариуцах), хэрэглэгчийн төвлөрсөн байдлыг харгалзан нэгдсэн байршилд үйл ажиллагаа явуулах байдлаар өөрчлөлт оруулах;
		2. “Зөвлөмж”-ийн 1.6. Тусгай зөвшөөрөл эзэмшигчийн хариуцан ажиллаж буй дамжуулах, түгээх сүлжээнээс шинээр холбогдсон барилга байгууламжийг бусад ТЗЭ-ийн үйлчлэх хүрээнд нэмэхгүй, тухайн сүлжээг хариуцан ажиллаж буй ТЗЭ-д шилждэг байхаар зохицуулалтын арга хэмжээг авах, цаашид ТЗЭ-дийн үйлчлэх хүрээг байраар заасныг өөрчлөн салаа шугам, дамжуулах сүлжээний эзэмшлийн заагаар үйлчлэх хүрээг тогтоох арга хэмжээг үе шаттай авч хэрэгжүүлж цахимжуулах одоогийн нөхцөл байдлыг хялбаршуулах
		3. ТЗНШ-ийн 2.6.4-ийн “з” хэсэгт заасан Засвар үйлчилгээ явуулахад хүндрэлгүй, үйлчилгээ үзүүлэх объект нь ойролцоо байрлалд, хамгийн бага зардлаар чанартай, шуурхай үйлчилгээ үзүүлэх нөхцөлийг хангасан байх,
		4. Үйлчлэх хүрээнд өөрчлөлтийг хийлгэхэд хангагч байгууллагад үүссэн өр төлбөргүй байх ба Аж ахуйн харилцааны дүрмийн 2.8-д заасны дагуу тооцооны акт үйлдсэн байх.
		5. Тухайн өмчлөгч, захиалагчийн хүсэлтээр бүртгүүлсэн барилга байгууламжийг 1 жилийн дотор дахин өөр ТЗЭ-ийн үйлчлэх хүрээнд бүртгэхгүй. Ашиглалт, үйлчилгээг хариуцаж байх барилгын баталгаат хугацаандаа барилгын өмчлөгч, захиалагчтай байгуулсан гэрээний үүргээ биелүүлээгүй, эсхүл хэрэглэгчдээс үндэслэл бүхий гомдол 2 ба түүнээс дээш удаа ирсэн тохиолдолд ойролцоо байрлалд байх өөр ТЗЭ-ийн үйлчлэх хүрээнд 5.3-т дурдсан хугацаанд заасны дагуу өөрчлөлтийг хийж болно.
	2. ТЗНШ-ийн 2.6.4-ийн “й” хэсэгт заасан ТЗЭ нь өөрийн үйлчлэх хүрээнээс алслагдсан цэгт, мөн өөр дүүрэгт барилга байгууламж хариуцах тохиолдолд тухайн цогцолбор хороолол нь тусгай зөвшөөрлийн нөхцөл шаардлагыг бүрэн хангасан байх; Үүнд:
		1. Диспетчерийн байртай, ус, дулаан хангамжийн инженертэй, 250 айл өрхийн дунд нэг сантехникийн засварчинтай, гагнуурчинтай, цахилгаанчинтай, сард борлуулж буй усны хэмжээ нь үйл ажиллагааг хэвийн, алдагдалгүй явуулах нөхцөлийг хангасан байх;
		2. Үйлчлэх хүрээнд бүртгэл хийлгэх барилга байгууламж нь тухайн тусгай зөвшөөрөл эзэмшигчид санхүүгийн хувьд үр ашигтай байх,
		3. Үйлчлэх хүрээнд бүртгэл хийлгэх хангагч байгууллага нь өөрийн цэвэр усны тоолуурын дараагаас холбогдсон аж ахуйн нэгж байгууллагын ус хангамж, ариутгах татуургын инженерийн шугам сүлжээ, барилга байгууламжийг үйлчлэх хүрээнд болон мэдээллийн санд бүртгүүлэх;
		4. Үйлчлэх хүрээнд бүртгэл хийлгэх барилга байгууламжийн айл өрх, аж ахуйн нэгж байгууллагын тоо болон байршил тодорхой байх; Үйлчлэх хүрээнд бүртгэл хийлгэх хангагч байгууллага нь өөрийн цэвэр усны тоолуурын дараагаас шинэ хэрэглэгчийг холбох техникийн нөхцөлд техникийн тодруулга өгч, дамжин хэрэглэгч үүсгэхгүй байх нөхцөлийг хангаж, барилгын гадна, дотор инженерийн шугам сүлжээ, ус дулаан дамжуулах төвийн баригдаж эхлэх үеэс эхлэн ашиглалтад орж, улсын комисс хүлээн авах хүртэл хяналт тавьж, ашиглалтад орсны дараа үйлчлэх хүрээндээ бүртгэл хийлгэнэ.

Гурав. Бүрдүүлэх материал

* 1. Хангагч байгууллага нь шинэ хэрэглэгчийг үйлчлэх хүрээндээ бүртгэл хийлгэхдээ дээрх зарчмуудыг баримталж буйг нотлох дараах материалыг бүрдүүлсэн байна. Үүнд:
		1. Үйлчлэх хүрээнд бүртгэл хийлгэхээр ирүүлсэн орон сууцны барилгыг Улсын комисс бүрэн хүлээж авсан байх бөгөөд Улсын комиссын акт, дүгнэлт;
		2. Үйлчлэх хүрээнд бүртгэл хийлгэх барилга байгууламжийн захиалагчтай ашиглалт, үйлчилгээ хариуцахаар байгуулсан гэрээ;
		3. Үйлчлэх хүрээнд бүртгэл хийлгэх барилга байгууламжийн ус хангамж, ариутгах татуургын төвлөрсөн сүлжээнд холбох техникийн нөхцөлийн хэрэгжилт хангагдсан эсэхийг нотлох бичиг баримт,
		4. Үйлчлэх хүрээнд бүртгэл хийлгэх барилга байгууламжийн ус хангамж, ариутгах татуургын инженерийн шугам сүлжээний болон байршлыг харуулсан зураг,
		5. Үйлчлэх хүрээнд бүртгэл хийлгэх барилга байгууламж нь тухайн тусгай зөвшөөрөл эзэмшигчид санхүүгийн хувьд үр ашигтай байх.
		6. Улаанбаатар хотын Захирагчийн ажлын алба, цахим систем UB инженеринг
	2. Хангагч байгууллагууд хоорондоо хэрэглэгчийг шилжүүлэн бүртгүүлэхдээ дараах зарчмыг баримтлан холбогдох материалыг бүрдүүлнэ. Үүнд:
		1. Хангагч байгууллагууд хоорондоо хэрэглэгчийг шилжүүлэхдээ тухайн хэрэглэгчийн орон сууцны барилга байгууламж нь Барилгын тухай хуулийн 14.6-д заасан ашиглалтын хугацаа дуусаагүй тохиолдолд тухайн барилгын захиалагчтай зөвшилцсөн байна.
		2. Барилгын тухай хуулийн 14.6-д заасан ашиглалтын хугацаа дууссан барилга байгууламжийг хангагч байгууллагууд хоорондоо шилжүүлэх тохиолдолд харилцан зөвшилцсөн гэрээ хийж, шугам сүлжээ тоног төхөөрөмж шилжүүлсэн, хоорондоо болон хангагч байгууллагатай тооцоо нийлсэн акт үйлдсэн байх,
		3. Үйлчлэх хүрээнд бүртгэл хийлгэх барилга байгууламж нь ус, дулаан хангамжийн үйлчилгээ нь цогцоороо 1 байгууллага хариуцах боломжийг бүрдүүлсэн байх,
		4. Үйлчлэх хүрээнд бүртгэл хийлгэх барилга байгууламжийн ус хангамж, ариутгах татуургын инженерийн шугам сүлжээний болон байршлыг харуулсан зургийг хавсаргаж ирүүлэх,
		5. Үйлчлэх хүрээнд бүртгэл хийлгэх барилга байгууламжийн айл өрх, аж ахуйн нэгж байгууллагын тоо болон байршил тодорхой байх;
		6. Үйлчлэх хүрээнд бүртгэл хийлгэх барилга байгууламж нь тухайн тусгай зөвшөөрөл эзэмшигчид санхүүгийн хувьд үр ашигтай байх,

Дөрөв. Орон нутагт үйл ажиллагаа явуулж буй тусгай зөвшөөрөл эзэмшигчдийн бүртгэл

Эх үүсвэрийн барилга барилга байгууламж, цэвэр ус дамжуулах шугам сүлжээ, ариутгах татуургын төвлөрсөн системийн ашиглалт, засвар үйлчилгээг хариуцаж буй тусгай зөвшөөрөл эзэмшигч байгууллага нь өөрийн хариуцаж буй ус хангамжийн эх үүсвэрийн барилга байгууламж, гүний худаг, ус хангамжийн дамжуулах, түгээх, ариутгах татуургын гаргалгааны болон цуглуулах, татан зайлуулах инженерийн шугам сүлжээ, цэвэр, бохир усны өргөлтийн насосны станц, ус нөөцлүүр, ус, дулаан дамжуулах төв зэрэг барилга байгууламжийн болон хэрэглэгчийн тоон мэдээллийг Зохицуулах хороонд ирүүлж, мэдээллийн санд бүртгэл хийлгэнэ.

Тав. Шийдвэрлэлт

Хангагчийн хүсэлтийг хүлээн авснаас хойш холбогдох материалын иж бүрдлийг ажлын алба шалгаж, дээрх бүрдүүлэх материал дутуу тохиолдолд энэ талаар ажлын 10 хоногт багтаан хариуг албан бичгээр хүргүүлнэ.

Шаардлага хангасан хүсэлтийг ЭХЗХ-той зөвшилцөн, Зохицуулах хорооны даргад танилцуулж, 30 хоногт багтаан хангагч байгууллагын гэрчилгээний хавсралтад бүртгэж баталгаажуулна.

Материалыг бүрэн бүрдүүлсэн Бүртгэл хийлгэсэнээс хойш ажлын 3 хоногийн дотор хангагч байгууллага Зохицуулах хорооны мэдээллийн санд тухайн хэрэглэгчийн мэдээллийг оруулна.

Зургаа. Хүлээх хариуцлага

Хангагч байгууллага нь Зохицуулах хороонд хэрэглэгчийн бүртгэлтэй холбоотой аливаа зарчим болон шаардлагыг хангасан баримт материалыг ирүүлэх бөгөөд тухайн баримт материалын үнэн зөв эсэхийг өөрсдөө хариуцна.

Зохицуулах хорооны бүртгэл хийсэн огноо, хугацаагаар хангагч байгууллага гэрээг шилжүүлнэ. Хэрэв гэрээг тухайн бүртгэл хийсэн цаг хугацаанд шилжүүлээгүй, нөхөж шилжүүлсэн эсвэл гэрээ шилжүүлэхээс татгалзсан тохиолдолд үүнээс үүссэн өр төлбөр болон хариуцлагыг гэрээг шилжүүлээгүй хангагч байгууллага хариуцна.

Энэхүү журамд заасан аливаа маргааныг Хот, суурины ус хангамж, ариутгах татуургын ашиглалтын тухай хууль болон тусгай зөвшөөрлийн гүйцэтгэлийн гэрээний хүрээнд шийднэ.

--оОо--